CELEX: 32018D0279
Language: sk
Date: 2018-02-20 00:00:00
Title: Vykonávacie rozhodnutie Rady (EÚ) 2018/279 z 20. februára 2018, ktorým sa Malte povoľuje uplatňovať osobitné opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty

24.2.2018   
            
            
               SK
            
            
               Úradný vestník Európskej únie
            
            
               L 54/14
            
         VYKONÁVACIE ROZHODNUTIE RADY (EÚ) 2018/279
   z 20. februára 2018,
   ktorým sa Malte povoľuje uplatňovať osobitné opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty
   RADA EURÓPSKEJ ÚNIE,
   so zreteľom na Zmluvu o fungovaní Európskej únie,
   so zreteľom na smernicu Rady 2006/112/ES z 28. novembra 2006 o spoločnom systéme dane z pridanej hodnoty (1), a najmä na jej článok 395,
   so zreteľom na návrh Európskej komisie,
   keďže:
   
               (1)
            
            
               Podľa článku 287 bodu 13 smernice 2006/112/ES môže Malta oslobodiť od dane z pridanej hodnoty (DPH) tri kategórie zdaniteľných osôb: tie, ktorých ročný obrat nie je vyšší ako 37 000 EUR, ak ekonomická činnosť pozostáva predovšetkým z dodania tovaru; 24 300 EUR, ak ekonomická činnosť pozostáva predovšetkým z poskytovania služieb s nízkou pridanou hodnotou (vysoké vstupné náklady); a 14 600 EUR v ostatných prípadoch, najmä poskytovanie služieb s vysokou pridanou hodnotou (nízke vstupné náklady).
            
         
               (2)
            
            
               Malta požiadala listom, ktorý Komisia zaevidovala 22. septembra 2017, o povolenie uplatňovať osobitné opatrenie odchyľujúce sa od článku 287 smernice 2006/112/ES (ďalej len „osobitné opatrenie“), ktorým sa Malte umožní zvýšiť od 1. januára 2018 úroveň najnižšej hranice zo 14 600 EUR na 20 000 EUR v prípade poskytovania služieb s vysokou pridanou hodnotou (nízke vstupné náklady).
            
         
               (3)
            
            
               V súlade s článkom 395 ods. 2 smernice 2006/112/ES Komisia listom z 3. novembra 2017 informovala ostatné členské štáty o žiadosti, ktorú predložila Malta. Listom zo 7. novembra 2017 Komisia oznámila Malte, že má všetky informácie potrebné na posúdenie žiadosti.
            
         
               (4)
            
            
               Požadované osobitné opatrenie je v súlade s cieľmi oznámenia Komisie z 25. júna 2008 s názvom „Najskôr myslieť v malom“ – iniciatíva „Small Business Act“ pre Európu.
            
         
               (5)
            
            
               Keďže osobitné opatrenie by malo viesť k zníženiu povinností súvisiacich s DPH, a tým aj k zníženie administratívneho zaťaženia a nákladov pre malé podniky, Malte by sa malo povoliť uplatňovanie tohto opatrenia na obmedzené obdobie do 31. decembra 2020. Zdaniteľné osoby by mali mať naďalej možnosť zvoliť si všeobecnú úpravu DPH.
            
         
               (6)
            
            
               Podľa informácií, ktoré poskytla Malta, bude mať osobitné opatrenie zanedbateľný vplyv na celkovú sumu príjmov plynúcich z dane vybranej v štádiu konečnej spotreby.
            
         
               (7)
            
            
               S cieľom zabezpečiť dosiahnutie cieľov sledovaných osobitným opatrením, najmä cieľov na zníženie rušivých účinkov a zabezpečenie rovnakých podmienok, je vhodné, aby sa toto rozhodnutie uplatňovalo od 1. januára 2018. Zaistením retroaktívneho uplatňovania osobitného opatrenia sa rešpektujú legitímne očakávania dotknutých osôb, pretože toto osobitné opatrenie nezasahuje do práv a povinností hospodárskych subjektov alebo jednotlivcov.
            
         
               (8)
            
            
               Keďže články 281 až 294 smernice 2006/112/ES, ktorými sa riadi osobitná úprava pre malé podniky, sú v súčasnosti predmetom preskúmania, je možné, že smernica, ktorou sa menia uvedené ustanovenia smernice 2006/112/ES, nadobudne účinnosť pred uplynutím platnosti osobitného opatrenia 31. decembra 2020, a v tom prípade sa toto rozhodnutie prestane uplatňovať.
            
         
               (9)
            
            
               Osobitné opatrenie nemá žiadny vplyv na vlastné zdroje Únie pochádzajúce z DPH, pretože Malta vypočíta kompenzáciu v súlade s článkom 6 nariadenia Rady (EHS, Euratom) č. 1553/89 (2),
            
         PRIJALA TOTO ROZHODNUTIE:
   Článok 1
   Odchylne od článku 287 bodu 13 smernice 2006/112/ES sa Malte povoľuje oslobodiť od DPH zdaniteľné osoby, ktorých ekonomická činnosť pozostáva predovšetkým z poskytovania služieb s vysokou pridanou hodnotou (nízke vstupné náklady) a ktorých ročný obrat nie je vyšší ako 20 000 EUR.
   Článok 2
   Toto rozhodnutie nadobúda účinnosť dňom jeho oznámenia.
   Uplatňuje sa od 1. januára 2018 do 31. decembra 2020 alebo do nadobudnutia účinnosti smernice, ktorou sa menia články 281 až 294 smernice 2006/112/ES, podľa toho, čo nastane skôr.
   Článok 3
   Toto rozhodnutie je určené Malte.
   
      V Bruseli 20. februára 2018
      
         
            Za Radu
         
         
            predseda
         
         V. GORANOV
      
   
   
      (1)  Ú. v. EÚ L 347, 11.12.2006, s. 1.
   
      (2)  Nariadenie Rady (EHS, Euratom) č. 1553/89 z 29. mája 1989 o konečných jednotných dohodách o vyberaní vlastných zdrojov pochádzajúcich z dane z pridanej hodnoty (Ú. v. ES L 155, 7.6.1989, s. 9).